Týždenná téma: **Život pri rybníku**

Vonku je už pekné počasie, a preto je táto téma zameraná na pobyt vonku - vychádzku do okolitej prírody v blízkosti rybníka. Spolu s rodičmi sa vyberte na vychádzku k rybníku, do prírody a zahrajte sa na malých pozorovateľov a bádateľov. Spoločne budete objavovať, skúmať a pozorovať rastlinnú a živočíšnu ríšu ( vodné zvieratká, rastliny, hmyz, mravce, motýle, lienky.....). Porozprávajte sa o rastlinkách (suchozemských i vodných), lúčnych kvetoch, leknách, privoňajte si ku sedmokráske, ďateline, margarétke. Rozprávajte tiež o ochrane prírodného prostredia, prečo je hmyz užitočný, akú zohráva v prírode úlohu. Všímajte si malé živočíchy, aké majú telo, koľko nôh, či majú krídla... Pri rybníku nepozorujte len očami, ale zatvorte ich a počúvajte rôzne zvuky z okolia. Najlepšou motiváciou pre vás bude zážitok, skúmanie a pozorovanie.

Pripravila som pre vás niekoľko krátkych básničiek:

 **Pri rybníčku**

Stál si bocian pri rybníčku, hľadal žabku nezbedníčku. Aj vážka tam lietala, pokoja mu nedala.

Žabka štyri nôžky má, urobí skok, jeden, dva. A už sedí na lekne, čo tam tak pekne kvitne.

Husičky gágajú, bociana vysmievajú. Už si ostal s dlhým nosom, žabka ušla s nôžkou bosou.

Kačičky tiež plávajú, a potravu hľadajú. Rybičky sa schovali, chytiť sa im nedali.

 **Pláva rybka**

Pláva rybka v pohode, na suchu aj vo vode. Vo vode si rybka pláva, plutvičkami na nás máva.

 **Žabky**

My sme žabky rosničky, ráno máme rozcvičky. Krk a krk a brekeke, spievame si

pri rieke. Spievame si do rána, bojíme sa bociana. Tamto stojí, to je on, skáčme žabky z vody von!

 **Mravček**

 Spadol z kríka mravček, rozbolel ho palček. Potom celá nožička, nuž si sadol do kríčka. Čmeliak lieta naokolo, mravčeka mu ľúto bolo. Do lístočka skoroceľu, zabalil mu nôžku celú. Priniesol aj medu trošku, hneď mal mravček zdravú nôžku.

 **Lienka**

Lienka, to je maličká, bodkovaná dievčička. Svoje krovky rozťahuje, z kvetu na kvet poletuje. Odletí ti z teplej dlane do sveta a šírej stráne.

Aktivity: pracovné zošity

3-4 roční: **Chrobáčik** - str. 24 / síce je tam obrázok Maľované leto, ale všetko nám sedí s témou/

4-5 roční: **Škôlkar poznáva** - str. 22 - Bezpečne v prírode

 **Písanka škôlkara** - str.21 - Oblúk dolný

5-6roční: **Jazýček Šikovníček** - str. 18 – Zelená žaba

 **Matematika predškoláka** - str. 18

Aktivity:

Ak ste si už vypracovali pracovné listy, tak na vás čakajú zaujímavejšie aktivity. Na Youtube si pozrite videá:

1, Život vo vode a na brehu

2, Zvieratá z rybníka a ich zvuky pre deti

3, Spievankovo : Skáče žaba po blate, Pláva kačka

4, Pieseň „ žabka“ (ak budete chcieť, pokojne sa ju môžete naučiť)

5, Fíha tralala: „ Idem kvá kvá k vám “

6, Paci Pac: „ Vodník Ferko “

* Kreslite, maľujte zážitky na papier z vychádzky pri rybníku (čo vás najviac zaujalo, potešilo...motýle, kvietky, bociana, vážku, rybičky, vlnky....).
* Nazbierajte si zaujímavé kamienky, tiež konáriky, kôru, listy, šišky... a vytvárajte z prírodnín podľa vlastnej predstavy prírodný obrázok.
* Z farebného papiera si poskladajte motýle, z roliek toaletného papiera vytvorte včielku, vystrihujte farebné kvietky a nalepujte, z plastelíny vymodelujte slimáčika.
* Ak nájdete pri rybníku či niekde v prírode lienku, skúste jej zrátať bodky, tiež zrátajte žabky v rybníku, rybičky, kačice, vážky, hľadajte slimáčikove ulity....
* A určite si poskladajte s pomocou dospelých papierové lodičky, ktoré potom vyskúšate na rybníku.
* Pri rybníku alebo už doma napodobnite včielky, motýle, vážky, skákanie žabičiek, lúčnych koníkov.
* Prezerajte encyklopédie, obrázkové knihy.
* A na dobrú noc ako vždy rozprávka. Tentokrát „O Ferdovi Mravcovi“.

Dúfam, že z objavovania, skúmania a pozorovania živočíšnej a rastlinnej ríše budete mať príjemne zážitky.

p. uč. Monika